Kempton Park se ‘spook-hospitaal’ dalk herbouDie Kempton Park-hospitaal. (Foto: Emile Van Niekerk‎/Facebook) Die Gautengse departement van gesondheid het nou vir die soveelste keer gesê hy het planne om Kempton Park se berugte “spookhospitaal” weer tot sy eertydse glorie te herstel. Diegene wat die hospitaal sedert sy sluiting besoek het, meen egter die idee is doodgebore – en ook nie net omdat dit miljarde rande gaan kos om die hospitaal weer oop te stel nie. Die hospitaal aan die Oos-Rand is reeds in Desember 2000 gesluit en sedertdien het dit die speelgrond van vandale en spookjagters geword. Nomantu Nkomo-Ralehoko, Gauteng se LUR van gesondheid, het vandeesweek bevestig dat sy departement in die proses is om planne op te trek om ŉ nuwe Kempton Park-hospitaal te bou. Die aankondiging is gemaak toe sy op ŉ vraag daaroor in die provinsiale wetgewer gereageer het. Die nuwe fasiliteit, wat op die bestaande perseel bedryf sal word, sal na verwagting plek vir 300 pasiënte hê. Die hospitaal het sy deure reeds meer as twee dekades gelede gesluit, nadat daar glo besluit is dat sy dienste “herprioritiseer” moes word. Geen ander rede is vir die sluiting verskaf nie. Intussen moet gemeenskappe gebruik maak van ander mediese fasiliteite in die gebied, met pasiënte wat dikwels na die Tembisa-hospitaal verwys word. “Gegewe die bevolkingsgroei in Kempton Park is daar nou ŉ behoefte aan ŉ verbeterde gesondheidsfasiliteit,” het Nkomo-Ralehoko gesê. Die LUR het reeds met Gauteng se infrastruktuur-finansieringsagentskap geskakel om met finansieringsvoorstelle vorendag te kom om óf die ou fasiliteit te sloop óf ŉ nuwe een te bou. “Daar is geen tydraamwerk of begroting hiervoor nie, aangesien die voorstel nog oorweeg word.” Refiloe Nt’sekhe, die DA se kiesafdelingshoof vir Tembisa-suid, meen egter dit is onaanvaarbaar dat die LUR voortgaan om inwoners hieroor te mislei, juis omdat daar sedert 2014 onderneem is om die hospitaal weer oop te stel. “Die departement is al jare lank in samesprekings gewikkel oor of hulle die ou hospitaal vir R1,5 miljard moet sloop of vir R1,4 miljard moet opknap,” sê sy. “Die tyd stap aan en inwoners is raadop oor die leë beloftes. Dan word die fasiliteit na bewering ook nog vir allerhande ander aktiwiteite gebruik.” Hospitaal nie net ŉ spookstorie (Foto: Candice Brophy Photography/Facebook) Allerlei stories oor spookagtige aktiwiteite by die hospitaal doen ook al lank die ronde en duisende mense word jaarliks na die verlate gange van die fasiliteit gelok. Besoekers is dit eens: dit spook hier! Wynand van Zyl het ŉ aantal kere die fasiliteit besoek en meen dat nog ŉ nuwe fasiliteit, nóg ŉ opgeknapte weergawe daarvan nie die boosheid wat daar talm, sal laat wyk nie. Van Zyl is een van die sogenaamde spookjagters verbonde aan Phoenix Paranormal SA. Dié groep fynkam van Suid-Afrika se mees spookagtige persele op soek na enige bonatuurlike aktiwiteit. Die hoop is eindelik om mense wat hierdeur geraak word, te help. “Ek kan met sekerheid sê dat dit beslis by die Kempton Park-hospitaal spook,” sê hy. “Van al die plekke wat ons al ooit besoek het, was daar nog nooit ŉ plek so versteurd soos die Kempton Park-hospitaal nie.” Hy vertel dat hulle ŉ definitiewe bonatuurlike teenwoordigheid kon aanvoel tydens hul besoek aan die hospitaal, veral in die kraamsaal en lykshuis. “Lede van ons groep is dae daarna nog geteister deur ŉ beklemmende en onverklaarbare vrees en het ook skielik vreemde geluide en bewegings by hul eie huise begin ervaar.” Van Zyl sê hoewel ŉ gespesialiseerde hospitaal in Kempton Park nodig is, is dit geen waarborg dat ŉ nuwe fasiliteit al die spoke sal verjaag nie. “Die soort aktiwiteit wat ons daar gesien het, is nie verbonde aan ŉ tyd of plek nie. Dit is onmoontlik om te weet of die aktiwiteit sal ophou as ŉ nuwe fasiliteit oopmaak.”